
       BIROULUI  PERMANENT  

 AL

      CAMEREI  DEPUTAŢILOR

Vă înaintăm, alăturat, RAPORTUL ÎNLOCUITOR asupra proiectului                                de Lege ,,Legea antreprenorului social”, retrimis, în vederea unei noi examinări în fond, cu adresa nr. PL-x 361/2011 din 16 noiembrie 2011, înregistrată sub                           nr. 21/151 din 17 noiembrie 2011, Camera Deputaţilor fiind Cameră decizională. 
În raport cu obiectul şi conţinutul său, iniţiativa legislativă face parte din categoria legilor ordinare.  

PREŞEDINTE

Mihai  TUDOSE

   RAPORT ÎNLOCUITOR
asupra proiectului de Lege ,,Legea antreprenorului social”
                    În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia pentru politică economică, reformă şi privatizare a fost sesizată spre dezbatere în fond, cu proiectul de Lege ,,Legea antreprenorului social”, retrimis, în vederea unei noi examinări în fond, cu adresa nr. PL-x 361/2011 din 16 noiembrie 2011, înregistrată sub nr. 21/151 din 17 noiembrie 2011.


Potrivit dispoziţiilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.


Senatul, în calitate de primă Cameră sesizată, a adoptat proiectul de lege în şedinţa din 16 mai 2011.

Consiliul Legislativ a avizat negativ iniţiativa legislativă, conform avizului nr. 55 din 19 ianuarie 2011.


Guvernul, prin punctul de vedere transmis cu adresele                                        nr. 523 din 4 martie 2011, respectiv nr. 6108 din 8 octombrie 2012, nu susţine adoptarea acestei iniţiative legislative.
Comisia pentru industrii şi servicii a avizat favorabil proiectul de lege în forma adoptată de Senat, conform avizului nr. 23/162 din 1 iunie 2011. 

Comisia pentru buget, finanţe şi bănci a avizat negativ iniţiativa legislativă, conform avizului nr. 22/241 din  8 iunie 2011. 
Comisia juridică, de disciplină şi imunităţi a avizat negativ proiectul de lege, conform avizului nr. 31/531 din 14 iunie 2011. 

Comisia pentru administraţie publică, amenajarea teritoriului şi echilibru ecologic a avizat favorabil iniţiativa legislativă, conform avizului                     nr. 26/259 din 14 iunie 2011. 

Comisia pentru muncă şi protecţie socială a avizat negativ proiectul de lege, conform avizului nr. 27/286 din 16 iunie 2011.

Iniţiativa legislativă supusă dezbaterii are ca obiect de reglementare stabilirea cadrului juridic pentru desfăşurarea activităţii antreprenorului social, în vederea creării unui sector special al economiei – „economia socială” – care să se ocupe de grupurile sociale defavorizate şi vulnerabile.

          În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat proiectul de lege  menţionat mai sus, întocmind raportul iniţial                     nr. PL-x 361 din 6 septembrie 2011, prin care au supus plenului Camerei Deputaţilor, spre dezbatere şi adoptare, proiectul de Lege ,,Legea antreprenorului social”,  în forma adoptată de Senat.

Potrivit dispoziţiilor art.70 din Regulamentul Camerei Deputaţilor, republicat, cu modificările şi completările ulterioare, plenul Camerei Deputaţilor, în şedinţa din 15 noiembrie 2011, a hotărât să retrimită la Comisie iniţiativa legislativă  menţionată mai sus, pentru o nouă dezbatere.    

În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au reluat examinarea proiectului de lege menţionat mai sus, în şedinţa din                       23 octombrie 2012.

                    Din totalul de 20 de membri ai Comisiei pentru politică economică, reformă şi privatizare au fost prezenţi la dezbateri 19 deputaţi.

La lucrările Comisiei au participat, în calitate de invitaţi, din partea Fundaţiei pentru Dezvoltarea Societăţii Civile, doamna Viorelia Avram                                – manager proiect, doamna Ancuţa Vameşu – coordonator economic-social şi   doamna Diana Berceanu – manager proiect.
În urma examinării iniţiativei legislative şi a opiniilor exprimate de către membrii Comisiei, s-a constatat că proiectul de lege nu se justifică întrucât porneşte de la premisa falsă că actorii economiei sociale nu există în România fiind nevoie de înfiinţarea lor prin această iniţiativă legislativă.
Totodată, proiectul de lege include în definiţia antreprenorului social statul şi corporaţiile, în timp ce principalii actori ai economiei sociale                          (asociaţii, fundaţii, cooperative, etc.) sunt recunoscuţi doar în calitate de parteneri ai statului sau companiilor. Această prevedere poate cauza efecte negative şi împiedica viitoarele demersuri ale actorilor economiei sociale în atragerea de finanţări.
Pe de altă parte, iniţiativa legislativă exclude principalele structuri ale sectorului economiei sociale din România printre care se numără: asociaţii şi fundaţii, culte religioase, case de ajutor reciproc ale salariaţilor şi pensionarilor, societăţi mutuale, cooperative, unităţi protejate, asociaţii de producători şi ale proprietarilor de păduri, obşti, composesorate, etc.
Mai mult decât atât, proiectul de lege confundă antreprenoriatul social cu responsabilitatea socială a companiilor. Antreprenoriatul social presupune realizarea unor scopuri sociale prin activităţi economice, în timp ce responsabilitatea socială a companiilor face parte din strategia de promovare a afacerii.
     Faţă de aceste considerente, membrii Comisiei au hotărât, unanimitate de voturi, să propună plenului Camerei Deputaţilor respingerea proiectului de Lege ,,Legea antreprenorului social”.

     În raport cu obiectul şi conţinutul său, iniţiativa legislativă face parte din categoria legilor ordinare.  

PRESEDINTE      


                 SECRETAR    
                   Mihai TUDOSE                                                  Horia GRAMA                 
      Şef serviciu

Graziella Segărceanu     

